Drie moorde op een dag in BloemArgieffoto Die liggame van drie mense is Saterdag in die vroeë oggendure in afsonderlike voorvalle in Bloemfontein gevind. Volgens konst. Peter Kareli, polisiewoordvoerder, is die slagoffers almal in die Bloemspruit-omgewing vermoor. “Die eerste liggaam is omstreeks 01:10 in Fase 10 gevind. Polisiebeamptes was besig met ‘n roetinepatrollie toe hulle meegedeel is ŉ man se liggaam lê naby ŉ huis,” het Kareli gesê. Die man is in ŉ plas bloed aangetref met ŉ steekwond aan sy bors. ŉ Leë beursie het langs sy liggaam gelê. Hy het niks aan hom gehad waarmee hy dadelik geïidentifiseer kon word nie. Die motief vir sy moord was vermoedelik roof. Die tweede liggaam is omstreeks 06:40 in Grassland gevind. “ŉ Vrou, in haar vroeë 30’s, is in ŉ stormwatersloot gevind met steekwonde aan haar kop en snywonde aan haar wang en keel. Sy het ook geen identifikasie aan haar gehad nie.” Die motief vir haar moord is onbekend en word ondersoek. ŉ Nadoodse ondersoek sal gedoen word om te bepaal of sy moontlik verkrag is. Die derde liggaam, van ŉ man, is omstreeks 07:10 in Grassland 3 opgespoor. Hy het ook ŉ steekwond aan sy bors gehad en is moontlik beroof. Sy identiteit is ook onbekend. Niemand is nog in verband met die voorvalle in hegtenis geneem nie. Die Bloemspruit-polisie het ŉ beroep op die publiek gedoen om met inligting na vore te kom wat hulle in hul ondersoek kan bystaan.